মুখ্যমন্ত্রী হিসেবে শপথ নিলেন মমতা বন্দ্যোপাধ্যায়। রেড রোডের রাজকীয় মঞ্চে দাঁড়িয়ে এদিন শপথবাক্য পাঠ করলেন তিনি। তাঁকে শপথবাক্য পাঠ করালেন রাজ্যপাল কেশরীনাথ ত্রিপাঠী। 
মমতা ছাড়া তাঁর মন্ত্রিসভার ৪২জন সদস্য শপথ গ্রহণ করলেন। প্রতি দফায় পাঁচজন করে মন্ত্রী শপথ নিলেন। পূর্ণমন্ত্রী হিসাবে যেসব উল্লেখযোগ্য নতুন মুখ শপথ নিলেন, তাঁদের মধ্যে ছিলেন শুভেন্দু অধিকারী, শোভন চট্টোপাধ্যায়, আব্দুর রেজ্জাক মোল্লার মতো মন্ত্রীরা।
মমতার শপথগ্রহণ অনুষ্ঠানে হাজির ছিলেন অখিলেশ যাদব, নীতিশ কুমার, অরবিন্দ কেজরিবালের মতো অন্যান্য রাজ্যের মু্খ্যমন্ত্রীরা। ছিলেন কেন্দ্রীয় মন্ত্রী অরুণ জেটলি, বাবুল সুপ্রিয়। লালুপ্রসাদ যাদব, ফারুক আবদুল্লার মতো জাতীয় স্তরের নেতারাও উপস্থিত ছিলেন। এ ছাড়াও মমতার শপথগ্রহণ অনুষ্ঠান উপলক্ষে গোটা টলিউড কার্যত রেড রোডে উপস্থিত হয়েছিল। ছিলেন ঋতুপর্ণা সেনগুপ্ত, সৌরভ গঙ্গোপাধ্যায়ের মতো তারকারা। 


মমতার এ হেন শপথগ্রহণ অনুষ্ঠানকে একহাত নিয়েছেন বামনেতা সূর্যকান্ত মিশ্র। তিনি সরাসরি প্রশ্ন ছুড়ে দিয়েছেন মুখ্যমন্ত্রীকে। এই শপথগ্রহণ অনুষ্ঠানে কত টাকা খরচ হল, সেই প্রশ্ন সূর্যকান্ত ছুড়ে দিয়েছেন মমতাকে। টুইটে সুর্যবাবু লিখেছেন, ‘‘ বাংলা এখন রক্তাক্ত হচ্ছে। বাংলা পুড়ছে। অথচ শপথগ্রহণ অনুষ্ঠানের নামে কোটি কোটি টাকা খরচ হচ্ছে। মানুষের কত কোটি টাকা অপচয় হল ম্যাডাম?’’ প্রশ্ন ছুড়ে দিয়েছেন সূর্যকান্ত।